Marek Domin

Doc. JUDr. Marek Domin, PhD. (* 1988, Bratislava) je právnik, vysokoškolský pedagóg a autor odbornej literatúry. Venuje sa ústavnému právu a najmä volebnému právu.

Vzdelanie 
Je absolventom Právnickej fakulty Univerzity Komenského v Bratislave. Bakalárske vysokoškolské štúdium ukončil v roku 2009 a magisterské v roku 2011. V roku 2012 úspešne absolvoval rigorózne konanie a v roku 2014 aj doktorandské štúdium. Po úspešnom habilitačnom konaní bol rektorom Univerzity Komenského v Bratislave v roku 2018 vymenovaný za docenta v odbore ústavné právo.

Počas doktorandského štúdia absolvoval študijný pobyt na Právnickej fakulte Univerzity v Salamanke v Španielsku (2013). Už ako odborný asistent absolvoval aj výskumný pobyt na Právnickej fakulte Karlovej univerzite v Prahe (2018), ktorého súčasťou bolo aj pedagogické pôsobenie.

Pôsobenie 
Počas vysokoškolského štúdia pracoval ako asistent v advokátskej kancelárii a neskôr aj na exekútorskom úrade. Po ukončení magisterského štúdia niekoľko rokov pôsobil ako exekútorský koncipient.

Od roku 2011 pôsobí na Katedre ústavného práva Právnickej fakulty Univerzity Komenského v Bratislave, najskôr ako interný doktorand, neskôr ako asistent a odborný asistent. V súčasnosti pôsobí na pozícii docenta. Od apríla 2019 je aj zástupcom vedúceho katedry.

Na Univerzite Komenského v Bratislave od roku 2017 pôsobí aj v rámci Univerzity tretieho veku ako lektor a vedúci ročníka v odbore Právo, ako aj v rámci Diplomatickej akadémie - Inštitútu medzinárodných vzťahov Karola Rybárika.

Počas 7. volebného obdobia Národnej rady Slovenskej republiky (2016 - 2020), v rokoch 2016 až 2017, pracoval aj ako asistent poslanca Národnej rady Slovenskej republiky.

Publikačná činnosť 
S publikačnou činnosťou začal už v časoch svojho magisterského štúdia, počas ktorého publikoval viacero článkov vo vedeckom časopise Justičná revue. Za túto publikačnú činnosť mu bola Ministerkou spravodlivosti SR Luciou Žitňanskou v roku 2011 udelená cena Karola Planka.

Vo svojej súčasnej vedeckej a publikačnej činnosti sa venuje rôznym otázkam ústavného práva Slovenskej republiky, osobitne však právnym otázkam volieb a volebných systémov. Pravidelne publikuje nie len vo vedeckých časopisoch (napríklad Časopis pro právní vědu a praxi, Historia et theoria iuris, Justičná revue či Právny obzor), ale aj na odborných blogových platformách.

Je autorom prvého komentáru k zákonu č. 180/2014 Z. z. o podmienkach výkonu volebného práva (2018) a prvého komentáru k zákonu č. 181/2014 Z. z. o volebnej kampani (2019).

Medzi jeho najvýznamnejšie diela patria nasledujúce knižné publikácie:

 DOMIN, M.: Inštitút kontrasignácie akov hlavy štátu. Osobitne v podmienkach ústavného systému Slovenskej republiky. Bratislav : PraF UK, 2015.
 DOMIN, M.: Volebné právo a volebné systémy. Bratislava : Wolters Kluwer, 2017.
 DOMIN, M. - HODÁS, M. - KORPÁŠ, E. - PRÍBELSKÝ, P.: Repetitórium ústavného práva. Bratislava : Iuris Libri, 2017.
 DOMIN, M.: Zákon č. 180/2014 Z. z. o podmienkach výkonu volebného práva. Komentár. Bratislava : Wolters Kluwer, 2018.
 DOMIN, M.: Všeobecnosť volebného práva v Slovenskej republike a jej materiálne zabezpečenie. Bratislava : Wolters Kluwer, 2018.
 DOMIN, M.: Zákon č. 181/2014 Z. z. o volebnej kampani. Komentár. Bratislava : Wolters Kluwer, 2019.
 GIBA, M. a kol. (BARANÍK, K. - DOMIN, M. - ĽALÍK, T. - TRELLOVÁ, L.): Ústavné právo. Bratislava : Wolters Kluwer, 2019.
 DOMIN, M. - BUJŇÁK, V.: Zákon o politických stranách a politických hnutiach. Komentár. Bratislava : Wolters Kluwer, 2019.

Referencie 

Slovenskí právnici
Slovenskí ústavní právnici
Absolventi Právnickej fakulty Univerzity Komenského v Bratislave
Vyučujúci na Právnickej fakulte Univerzity Komenského v Bratislave
Osobnosti z Bratislavy